Source: http://blog.etrend.sk/mihalblog/2010/01/28/kto-musi-vykonat-rocne-zuctovanie-na-zdravotne-poistenie/
Timestamp: 2013-05-23 01:02:01+00:00
Document Index: 1309889

Matched Legal Cases: ['§ 11', '§ 12', '§ 12', '§ 6', '§ 652', '§ 672', '§ 13', '§ 6', '§ 6', '§ 6', '§ 6', '§ 11', '§ 5', '§ 6', '§ 6', '§ 6', '§ 6', '§ 7', '§ 43', '§ 11', '§ 5']

Kto musí vykonať ročné zúčtovanie na zdravotné poistenie | Jozef Mihál | Blogy | eTREND - expert na ekonomiku a financie
Daňové a odvodové tipy	28.1.2010 / Blogy / Jozef Mihál
Ak o niekom uvažujeme, či musí podať RZZP za rok 2009, najskôr sa treba spýtať, či tento občan vôbec bol v roku 2009 poistený na zdravotné poistenie na Slovensku. Ak občan nebol v roku 2009 poistený na Slovensku ani jeden jediný deň, nemá povinnosť podať RZZP.
Napríklad slovenský občan, celý rok pracujúci napr. v Rakúsku, bol celý rok poistený v Rakúsku – nebol na Slovensku poistený ani jeden deň – a preto určite nemá povinnosť podať RZZP.
Pozor, ak tento občan podáva na Slovensku daňové priznanie, pretože je slovenský daňový rezident, neznamená to, že automaticky musí podávať aj RZZP. Pravidlá, kedy sa musí podať daňové priznanie a kedy sa musí podať RZZP, sú odlišné.
Naopak: cudzinec, pracujúci počas roka 2009 na Slovensku a teda časť roka alebo celý rok poistený na Slovensku, možno bude mať povinnosť podať RZZP – záleží od ďalších okolností.
Zhrňme si to: RZZP určite nemusí podať taký občan, ktorý v roku 2009 nebol zdravotne poistený na Slovensku (v slovenskej zdravotnej poisťovni) ani jeden deň. Ich sa ďalej nasledujúci text netýka.
Občania, ktorí boli v roku 2009 zdravotne poistení na Slovensku, budú musieť podať RZZP v závislosti od toho, akým spôsobom platili poistné počas roka 2009.
Poistné je možné platiť jedným zo štyroch spôsobov:
- ako SZČO – živnosť, podnikanie podľa osobitných predpisov, sprostredkovateľ, profišportovec atď.,
- ako zamestnanec (za zamestnanca súčasne platí aj jeho zamestnávateľ),
- ako poistenec štátu – kedy počas roka sám poistenec neplatí nič ale za poistenca platí štát, ide o nezaopatrené deti (študentov), dôchodcov, matky starajúce sa o deti vo veku do 6 rokov, evidovaných nezamestnaných, doktorandov atď.,
- ako tzv. samoplatiteľ (čiže “dobrovoľne nezamestnaný”).
Ak posudzujeme, či občan, ktorý bol v roku 2009 zdravotne poistený na Slovensku, musí podať RZZP, musíme si ho najskôr zaradiť do jednej z vyššie uvedených skupín poistencov. Samozrejme je veľa poistencov, ktorí počas roka 2009 patrili do viacerých skupín postupne, či súčasne – napríklad boli aj SZČO aj zamestnanci – boli časť roka zamestnanci, časť roka samoplatitelia – boli časť roka evidovaní nezamestnaní a časť roka SZČO – boli časť roka poistenci štátu, napr. boli študenti a časť roka boli zamestnanci atď.
Poistenca si teda zaradíme do jednej alebo viacerých skupín platiteľov poistného. Potom si ho “testujeme” podľa toho, kam sme ho zaradili.
RZZP musí vykonať každý poistenec, ktorý sa v roku 2009 považoval čo len jediný deň za SZČO. Nie je pritom podstatné, či poistenec činnosť SZČO skutočne vykonával, nie je podstatné, či dosiahol príjem z činnosti SZČO, nie je podstatné, či dosiahol zisk alebo mal stratu.
Nie je podstatné, či bol SZČO počas celého roka alebo len časť roka. Nie je podstatný ani dôvod, prečo mal postavenie SZČO.
Pripomeňme si, že podľa § 11 ods. 4 zákona č. 580/2004 Z. z. o zdravotnom poistení sa za SZČO na účely zákona o zdravotnom poistení považuje fyzická osoba, ktorá:
- vykonáva poľnohospodársku výrobu vrátane hospodárenia v lesoch a na vodných plochách podľa § 12a až § 12e zákona č.105/1990 Zb. o súkromnom podnikaní občanov a je zapísaná do evidencie podľa zákona č. 369/1990 Zb. o obecnom zriadení,
- má oprávnenie prevádzkovať živnosť podľa zákona č.455/1991 Zb. o živnostenskom podnikaní,
- má oprávnenie na vykonávanie činnosti podľa osobitného predpisu. Sú to napríklad advokáti, poisťovací agenti, súkromní lekári a súkromní veterinárni lekári, zdravotné sestry, fyzioterapeuti a pod., auditori, daňoví poradcovia, notári, znalci, tlmočníci a prekladatelia. Teda osoby vykonávajúce činnosť napr. podľa zákona č.586/2003 Z.z. o advokácií, zákona č. 95/2002 Z. z. o poisťovníctve, zákona č. 578/2004 Z. z., zákona č. 10/1992 Zb. o súkromných veterinárnych lekároch, zákona č. 466/2002 Z. z. o audítoroch, zákona č. 78/1992 Zb. o daňových poradcoch, zákona č. 323/1992 Zb. o notároch, zákona č. 382/2004 Z. z. o znalcoch, tlmočníkoch a prekladateľoch, zákona č. 43/2004 Z. z. o starobnom dôchodkovom sporení. Takéto osoby sa považujú za SZČO s výnimkou prípadov, kedy uvedenú činnosť vykonávajú v pracovnom pomere. Treba si uvedomiť, že za SZČO sa považuje každá osoba, ktorá má oprávnenie na vykonávanie činnosti podľa osobitného predpisu, aj keď príslušný osobitný predpis nie je vymenovaný v odkaze pod čiarou 33,
- vykonáva činnosti, ktoré nie sú živnosťou ani podnikaním. Sú to napríklad správcovia konkurznej podstaty, sprostredkovatelia doplnkového dôchodkového sporenia, sprostredkovatelia stavebného sporenia. Teda osoby vykonávajúce činnosť napr. podľa zákona č. 7/2005 Z. z. o konkurze a reštrukturalizácii, zákona č. 650/2004 Z. z. o doplnkovom dôchodkovom sporení, zákona č. 310/1992 Zb. o stavebnom sporení,
- vykonáva športovú činnosť zárobkovo, ale nie v pracovnom pomere, čiže tzv. profesionálny športovec, ktorého príjem je zdanený podľa § 6 zákona č. 595/2003 Z. z. o dani z príjmov,
- vykonáva umeleckú činnosť alebo inú tvorivú činnosť, ktorej výsledok je chránený podľa zákona č. 618/2003 Z. z. o autorskom práve, mimo pracovnoprávnych vzťahov – ak túto činnosť podľa svojho vyhlásenia vykonáva sústavne,
- vykonáva činnosť obchodného zástupcu podľa § 652 až § 672a Obchodného zákonníka.
Každá takáto osoba potom musí podať ročné zúčtovanie poistného na zdravotné poistenie.
Zúčtovanie musí vykonať zamestnanec, ktorý mal čo len v jedinom mesiaci v roku 2009 započítateľný príjem podľa § 13 ods.1 až 4 zákona vyšší ako 2006,17 €. Suma 2006,17 € je vlastne maximálny možný mesačný vymeriavací základ platný počas roka 2009.
Zúčtovanie musí vykonať zamestnanec, ktorý síce mal vo všetkých mesiacoch započítateľný príjem maximálne 2006,17 € a nebol v roku 2009 ani jeden deň považovaný za SZČO ale mal aj príjmy zdanené podľa § 6 zákona č. 595/2003 Z. z. o dani z príjmov – okrem príjmov z prenájmov, príjmov z činnosti osobného asistenta a príjmov, z ktorých z ktorých sa vyberá daň zrážkou (okrem príjmu zo závislej činnosti zdaneného zrážkou).
Napríklad ak mal príjem z honoráru napr. za predaj jeho knihy alebo software, nezdaneného zrážkovou daňou. Alebo ak mal príjem ako člen pozemkového spoločenstva bez právnej subjektivity a tento príjem si zdanil ako príjem podľa § 6 zákona o dani z príjmov.
Zúčtovanie nemusí vykonať zamestnanec, ktorý
- mal každý mesiac v každom svojom zamestnaní započítateľný príjem maximálne vo výške 2006,17 € alebo naopak mal vo všetkých mesiacoch roka 2009 vo všetkých svojich zamestnaniach započítateľný príjem vyšší ako 2006,17 €,
- a nebol v roku 2009 ani jediný deň SZČO,
- a nebol počas roka 2009 v nejakom období tzv. samoplatiteľom (dobrovoľne nezamestnaná osoba) alebo ak ním aj bol, nemal príjmy, pri ktorých by si musel podať zúčtovanie ako samoplatiteľ (viď ďalej),
- a nemal v roku 2009 žiadne príjmy zdanené podľa § 6 zákona č. 595/2003 Z. z. o dani z príjmov okrem príjmov z prenájmov, príjmov z činnosti osobného asistenta a príjmov, z ktorých z ktorých sa vyberá daň zrážkou (okrem príjmu zo závislej činnosti zdaneného zrážkou).
Zamestnanec môže požiadať o vykonanie ročného zúčtovania svojho zamestnávateľa len vtedy, ak spĺňa všetky ďalej uvedené podmienky:
- nebol v roku 2009 ani jediný deň SZČO,
- nebol v roku 2009 ani jediný deň samoplatiteľom (dobrovoľne nezamestnaný) a
- nemal v roku 2009 žiadne zdaniteľné príjmy podľa § 6 zákona č. 595/2003 Z. z. o dani z príjmov, s výnimkou príjmov z prenájmu nehnuteľností, príjmov z činnosti osobného asistenta zdravotne postihnutej osoby a príjmov, zdanených zrážkovou daňou.
Ak uvedené podmienky spĺňa, môže požiadať o vykonanie ročného zúčtovania toho zamestnávateľa, ktorý ho v roku 2009 zamestnával ako posledný ale len vtedy, ak je v čase podania žiadosti o vykonanie ročného zúčtovania stále jeho zamestnancom.
SAMOPLATITEĽ (DOBROVOĽNE NEZAMESTNANÝ)
Zúčtovanie musí vykonať poistenec, ktorý bol v roku 2009 čo len jediný deň považovaný za poistenca podľa § 11 ods. 2 zákona (samoplatiteľ, občas sa tieto osoby označujú aj ako „dobrovoľne nezamestnané“) ak v roku 2009 v čase, kedy bol samoplatiteľom, jeho príjem podľa § 5 a 6 zákona o dani z príjmov okrem príjmov z prenájmov, príjmov z činnosti osobného asistenta a príjmov, z ktorých z ktorých sa vyberá daň zrážkou avšak vrátane príjmu zo závislej činnosti zdaneného zrážkou, presiahol úhrn minimálnych základov samoplatiteľa.
Minimálny základ samoplatiteľa je daný ako suma 191,07 € za jeden celý kalendárny mesiac (za celý rok 2009 je to suma 2292,84 €).
Napríklad poistenec, ktorý bol samoplatiteľom od 1.1.2009 do 30.9.2009, musí vykonať ročné zúčtovanie, ak jeho príjem (viď vyššie) v tomto čase bol vyšší ako suma 9 x 191,07 €, teda vyšší ako 1719,63 €.
Poistenec, ktorý bol celý rok 2009 samoplatiteľom, musí vykonať ročné zúčtovanie za rok 2009, ak jeho príjem za rok 2009 bol vyšší ako 2292,84 €.
Do príjmov sa pritom započíta napríklad:
- príjem na dohodu o vykonaní práce, dohodu o pracovnej činnosti (aj ak bol zdanený zrážkovou daňou),
- príjem na príkaznú zmluvu, vyplatený a zdanený ako príjem zo závislej činnosti (aj ak bol zdanený zrážkovou daňou),
- doplatok od bývalého zamestnávateľa zúčtovaný a vyplatený za mesiac, v ktorom už dotyžný nebol zamestnancom u tohto zamestnávateľa,
- autorský honorár uvedený v daňovom priznaní ako príjem podľa § 6 zákona o dani z príjmov,
- príjem člena pozemkového spoločenstva bez právnej subjektivity uvedený v daňovom priznaní ako príjem podľa § 6 zákona o dani z príjmov,
- príjmy za rôzne sprostredkovania predaja výrobkov, služieb uvedené v daňovom priznaní ako príjem podľa § 6 zákona o dani z príjmov.
Do príjmov sa nezapočíta:
- príjem ktorý nie je predmetom dane alebo je od dane oslobodený (napr. podiely na zisku),
- príjem z prenájmu nehnuteľností, zdanený v daňovom priznaní ako príjem podľa § 6 ods. 3 zákona o dani z príjmov,
- príjem z činnosti osobného asistenta, pri poskytovaní osobnej asistencie telesne postihnutej osobe,
- príjmy zdanené podľa § 7 a 8 zákona o dani z príjmov,
- autorské honoráre za príspevky do novín a časopisov zdanené zrážkovou daňou podľa § 43, ak ich dotyčný neuviedol v daňovom priznaní s cieľom získať späť sumu zrážkovej dane.
Zúčtovanie musí podať poistenec, ktorý v roku 2009 nebol SZČO, nebol zamestnancom a bol poistencom štátu podľa § 11 ods. 8 zákona (napr. bol nezaopatrené dieťaťa – študent, dôchodca, poberateľ rodičovského príspevku atď.), ak v čase kedy bol poistencom štátu a nebol SZČO a nebol zamestnancom, jeho príjem podľa § 5 a 6 zákona o dani z príjmov okrem príjmov z dohôd o prácach mimo pracovného pomeru, príjmov z prenájmov, príjmov z činnosti osobného asistenta a príjmov, z ktorých z ktorých sa vyberá daň zrážkou, presiahol úhrn minimálnych základov.
Za sumu minimálneho základu za jeden celý kalendárny mesiac sa pritom považuje suma 191,07 €.
Napríklad študent VŠ, ktorý bol študentom – poistencom štátu od 1.1.2009 do 8.6.2009, musí vykonať ročné zúčtovanie, ak jeho príjem (viď vyššie) v tomto čase bol vyšší ako 5 x 191,07 € (…január – máj) + 8 x (191,07/30) (…alikvótna suma za 8 dní júna) – teda vyšší ako 1006,30 €.
Napríklad dôchodca, ktorý bol celý rok 2009 dôchodcom – poistencom štátu, musí vykonať ročné zúčtovanie, ak jeho príjem za rok 2009 bol vyšší ako 2292,84 € (12 x 191,07 €).
Pri posudzovaní príjmov pritom postupujeme rovnako, ako pri samoplatiteľoch – viď vyššie – s jedným podstatným rozdielom: pri poistencoch štátu nás nezaujíma príjem na základe dohôd o vykonaní práce, dohôd o pracovnej činnosti a dohôd o brigádnickej práci študentov.
Inými slovami – študent alebo dôchodca (alebo matka na rodičovskej dovolenke) môže zarobiť na dohody koľko len chce – nemusí z dôvodu príjmu na dohody podávať ročné zúčtovanie.
POZNÁMKA K DISKUSIÍ
Prosím čitateľov, aby pri zadaní prípadných otázok do diskusie mali na pamäti fakt, že mám v týchto dňoch veľmi málo času. Na otázky v diskusií preto odpoviem len výnimočne. Skúste svoje otázky zadať na www.porada.sk.
Viac v rubrike Daňové a odvodové tipy, Zdravotné poistenie